ΕΜΠ

ΣΧΟΛΗ ΠΟΛΙΤΙΚΩΝ ΜΗΧΑΝΙΚΩΝ

ΕΠΙΤΡΟΠΗ ΠΡΟΠΤΥΧΙΑΚΩΝ ΣΠΟΥΔΩΝ

**ΕΙΣΗΓΗΣΗ ΠΡΟΣ ΤΗ Γ.Σ. ΤΗΣ ΣΧΟΛΗΣ**

Είναι γνωστό ότι η Σχολή Πολιτικών Μηχανικών κατατάσσεται μεταξύ των πρώτων στην Ευρώπη. Για να κρατήσει όμως την υψηλή της θέση η Σχολή πρέπει συνεχώς να βελτιώνεται και να προσαρμόζεται στα νέα δεδομένα. Μεταξύ αυτών των αναπροσαρμογών είναι και το πρόγραμμα σπουδών το οποίο δεν έχει ουσιαστικά τροποποιηθεί τα τελευταία 10 χρόνια. Έχει γίνει αντιληπτό και έχει καταγραφεί και στην πρόσφατη αξιολόγηση της Σχολής ότι το υφιστάμενο πρόγραμμα:

α) περιλαμβάνει πολύ μεγάλο αριθμό μαθημάτων

β) δεν έχει δομημένα μαθήματα σύνθεσης

γ) εισάγει τα τεχνολογικά μαθήματα αργά στα εξάμηνα

δ) δεν συνδέει άμεσα τα θεωρητικά μαθήματα με τις ανάγκες του Πολιτικού Μηχανικού

ε) δίνει έμφαση στην ανάλυση και το υπολογιστικό σκέλος, χωρίς να προσφέρει γνώσεις και ικανότητες στο πεδίο της εκτέλεσης, ποιοτικού ελέγχου και γενικά της υλοποίησης των έργων

στ) περιλαμβάνει λίγα εργαστηριακά μαθήματα, ιδιαίτερα στα πρώτα εξάμηνα

ζ) δεν βοηθά συστηματικά στην εκμάθηση υπολογιστικών εργαλείων απαραίτητων σε τεχνολογικά μαθήματα.

Πέραν αυτού η βαθμολογία βασίζεται ενίοτε μόνο σε γραπτή εξέταση χωρίς να υπάρχει η απαίτηση εκπόνησης εργασιών που αποφορτίζει το ρόλο των εξετάσεων και δίνει την ευκαιρία ενεργού συμμετοχής των φοιτητών στο μάθημα.

Στόχος του Νέου Προγράμματος Σπουδών (ΝΠΣ) είναι η εκπαίδευση νέων που θα καταστούν ικανοί να εξασκήσουν το επάγγελμα του Πολιτικού Μηχανικού στην Ελλάδα και το εξωτερικό σε συνθήκες ραγδαίων τεχνολογικών εξελίξεων. Παράλληλα θα πρέπει να επιτυγχάνεται:

-Διαμόρφωση επαγγελματικής συνείδησης κατά την διάρκεια των σπουδών.

-Υποβοήθηση των νέων αποφοίτων στην απόκτηση πιστοποίησης από επαγγελματικές ενώσεις.

 Έτσι προβλέπεται, όπως σήμερα, ένας κορμός γενικών και τεχνολογικών μαθημάτων που θα πλαισιώνεται από μαθήματα επιλογής των υφιστάμενων κατευθύνσεων. Με το νέο πρόγραμμα όμως: α) πρέπει να αποφευχθεί αυστηρά η επανάληψη και επικάλυψη ύλης, β) να εισαχθούν μαθήματα σύνθεσης με συνεργασία διδασκόντων.

Προκειμένου να επιτευχθεί αυτό, είναι απαραίτητο να εισαχθούν σε αρκετά μαθήματα οι σχετικές κατασκευαστικές μέθοδοι, συγκεκριμένες εφαρμογές και αναλύσεις αστοχιών.

Η μισή διάρκεια των 5ετών σπουδών (4ο με 8ο εξάμηνο) πρέπει να αφιερωθεί στις βασικές γνώσεις του Πολιτικού Μηχανικού ώστε αυτές να μπορούν να συνδεθούν σταδιακά με τη μελέτη ενός σύνθετου έργου που θα περιλαμβάνει αντικείμενα οικοδομικά, γεωτεχνικά, οδικά, λιμενικά, υδραυλικά κλπ. Ομάδα διδασκόντων θα επιβλέπει και θα παρέχει, όταν απαιτείται, ειδικευμένες διαλέξεις. Οι φοιτητές θα καταθέτουν στο τέλος του 8ου εξαμήνου συνθετική εργασία που θα συνοδεύεται από 8ωρη εξέταση (από ομάδα καθηγητών) πριν την εγγραφή στο 9ο εξάμηνο.

Ο νέος προσανατολισμός της Σχολής προτείνεται να υλοποιηθεί σε δύο διακριτά στάδια:

Σε πρώτο στάδιο (Ακαδ. Έτος 2015/16):

-Περιορισμός του αριθμού των μαθημάτων σε 54, δηλ. σε 6 μαθήματα ανά εξάμηνο.

-Περιορισμός των ωρών διδασκαλίας ανά εβδομάδα σε 24 σε όλα τα εξάμηνα.

-Διεύρυνση του περιεχομένου των σπουδών με ουσιαστική επέκταση της διδασκόμενης ύλης σε τρέχοντα αντικείμενα αιχμής.

Ειδικότερα:

1. Η Σχολή θα συνεχίσει να έχει κοινό κορμό μαθημάτων.
2. Δημιουργείται για κάθε κατεύθυνση ένας Πίνακας που περιλαμβάνει ένα σύνολο μαθημάτων εκ των οποίων ορισμένα (π.χ. 3-4) ορίζονται ως υποχρεωτικά της κατεύθυνσης. Παράλληλα ορίζονται δύο αριθμοί, ένας **μέγιστος** και ένας **ελάχιστος** αριθμός μαθημάτων κάθε κατεύθυνσης. Ο φοιτητής που επιλέγει τη συγκεκριμένη κατεύθυνση υποχρεούται να παρακολουθήσει τον μέγιστο αριθμό μαθημάτων συμπεριλαμβανομένων όλων των υποχρεωτικών. Ο φοιτητής άλλης κατεύθυνσης υποχρεούται να παρακολουθήσει τον ελάχιστο αριθμό μαθημάτων από κάθε διαφορετική κατεύθυνση, με δικαίωμα ελεύθερης επιλογής.
3. Τα μαθήματα θα ομαδοποιούνται σε υποπίνακες επιλογών όπου οι δυνατές επιλογές είναι 1 από 2 ή 1 από 3 κατά μέγιστο, όπου τα 2 ή τα 3 μαθήματα είναι της ιδίας βαρύτητας.
4. Τόσο τα μαθήματα κορμού όσο και τo μέγεθος του καταλόγου των μαθημάτων επιλογής καθώς και οι μέγιστοι και ελάχιστοι αριθμοί των μαθημάτων ανά κατεύθυνση θα οριστικοποιηθούν από την Επιτροπή Προπτυχιακών Σπουδών (ΕΠΣ) και θα τεθούν προς συζήτηση και έγκριση από τη Σχολή με βάση τις εισηγήσεις των ακαδημαϊκών μονάδων προέλευσης των μαθημάτων. Στις εισηγήσεις, τόσο για τα μαθήματα κορμού όσο και επιλογής συμπεριλαμβάνονται και εκείνα που παρέχονται από τη ΣΕΜΦΕ.
5. Θα δίδεται δυνατότητα προαιρετικής αύξησης του ελάχιστου αριθμού των μαθημάτων που επιλέγουν οι φοιτητές από τους υποπίνακες των άλλων κατευθύνσεων μέχρι **4** στο σύνολο των σπουδών.
6. Τα μαθήματα θα διδάσκονται και θα επιλέγονται κατά τη σειρά που θα θεσπίσει η ΕΠΣ μετά από εισήγηση των Τομέων από όπου προέρχεται το μάθημα, με ενδεχόμενες εξαιρέσεις (χωρίς δηλαδή προαπαίτηση).

Σε δεύτερο στάδιο:

-Διάρθρωση του Προγράμματος Σπουδών σε δύο εσωτερικά αλλά διακριτά στάδια, με διατήρηση του συμπαγούς πενταετούς κύκλου σπουδών και ταυτόχρονη απονομή διπλώματος και μεταπτυχιακού τίτλου σπουδών.

Ζωγράφου, 5 Νοεμβρίου